

**Тірек ауылдық елді мекендерді айқындау әдістемесін бекіту туралы**

***Күшін жойған***

Қазақстан Республикасының Ұлттық экономика министрінің 2016 жылғы 2 ақпандағы № 53 бұйрығы. Қазақстан Республикасының Әділет министрлігінде 2016 жылы 3 наурызда № 13375 болып тіркелді. Күші жойылды - Қазақстан Республикасы Ұлттық экономика министрінің 2021 жылғы 4 ақпандағы № 14 бұйрығымен.

      Ескерту. Күші жойылды – ҚР Ұлттық экономика министрінің 04.02.2021 № 14 (алғашқы ресми жарияланған күнінен кейін күнтізбелік он күн өткен соң қолданысқа енгізіледі) бұйрығымен.

      Қазақстан Республикасы Үкіметінің 2014 жылғы 28 маусымдағы № 728 қаулысымен бекітілген Өңірлерді дамытудың 2020 жылға дейінгі бағдарламасына сәйкес, **БҰЙЫРАМЫН:**

      1. Қоса беріліп отырған Тірек ауылдық елді мекендерді айқындау әдістемесі бекітілсін.

      2. "Тірек ауылдық елді мекендерді айқындау әдістемесін бекіту туралы" Қазақстан Республикасы Премьер-Министрінің бірінші орынбасары – Қазақстан Республикасы Өңірлік даму министрінің 2013 жылғы 18 қыркүйектегі № 234/НҚ бұйрығының (Нормативтік құқықтық актілерді мемлекеттік тіркеу тізілімінде № 8821 болып тіркелген, 2013 жылғы 28 қарашадағы "Егемен Қазақстан" газетінде № 263 (28202) жарияланған) күші жойылды деп танылсын.

      3. Қазақстан Республикасы Ұлттық экономика министрлігінің Өңірлік саясат және жергілікті өзін-өзі басқаруды дамыту департаменті Тірек ауылдық елді мекендердің тізбесін уақтылы келісу жөнінде қажетті шаралар қабылдасын.

      4. Қазақстан Республикасы Ұлттық экономика министрлігінің Өңірлік саясат және жергілікті өзін-өзі басқаруды дамыту департаменті:

      1) осы бұйрықтың Қазақстан Республикасы Әділет министрлігінде мемлекеттік тіркелуін;

      2) осы бұйрық Қазақстан Республикасының Әділет министрлігінде мемлекеттік тіркелгеннен кейін күнтізбелік он күн ішінде оның көшірмесін баспа және электрондық түрде мерзімді баспасөз басылымдарында және "Әділет" ақпараттық-құқықтық жүйесінде, сондай-ақ Қазақстан Республикасының нормативтік құқықтық актілерінің эталондық бақылау банкіне енгізу үшін Республикалық құқықтық ақпарат орталығына ресми жариялауға жіберуді;

      3) осы бұйрықтың Қазақстан Республикасы Ұлттық экономика министрлігінің интернет-ресурсында және мемлекеттік органдардың интранет-порталында орналастырылуын;

      4) осы бұйрық Қазақстан Республикасының Әділет министрлігінде мемлекеттік тіркелгеннен кейін күнтізбелік он күн ішінде Қазақстан Республикасы Ұлттық экономика министрлігінің Заң департаментіне осы бұйрықтың 4 тармағының 1), 2) және 3) тармақшаларында көзделген іс-шаралардың орындалуы туралы мәліметтер ұсынуды қамтамасыз етсін.

      5. Осы бұйрықтың орындалуын бақылау жетекшілік ететін Қазақстан Республикасы Ұлттық экономика вице-министріне жүктелсін.

      6. Осы бұйрық алғашқы ресми жарияланған күнінен кейін күнтізбелік он күн өткен соң қолданысқа енгізіледі.

|  |  |
| --- | --- |
| Қазақстан Республикасының |  |
| Ұлттық экономика министрі | Е. Досаев |

|  |  |
| --- | --- |
|  | Қазақстан Республикасы Ұлттық экономика министрінің 2016 жылғы 2 ақпандағы № 53 бұйрығымен бекітілген |

**Тірек ауылдық елді мекендерді айқындау әдістемесі**  
**1. Жалпы ережелер**

      1. Осы Тірек ауылдық елді мекендерді айқындау әдістемесі (бұдан әрі - Әдістеме) Қазақстан Республикасы Үкіметінің 2014 жылғы 28 маусымдағы № 728 қаулысымен бекітілген Өңірлерді дамытудың 2020 жылға дейінгі бағдарламасына сәйкес әзірленген.

      2. Әдістеме жергілікті атқарушы органдардың аудандар (облыстық маңызы бар қалалар) әкімдіктерімен бірлесіп, тірек ауылдық елді мекендерді (бұдан әрі - ТАЕМ) айқындау іс-қимылдарының алгоритмін белгілейді.

**2. ТАЕМ-ді айқындаудың өлшемшарттары**

      3. ТАЕМ:

      1) ауылдық округтердің орталықтары және ауылдық округ құрамына кірмейтін ауылдар мен кенттер болып табылатын;

      2) әлеует деңгейі 50 балдан кем емес әлеуметтік-экономикалық дамудың жоғары немесе орта әлеуеті бар;

      3) қаладан немесе аудан орталығынан 20 километрден кем емес радиуста орналасқан;

      4) халқының саны ауылдық округтер орталықтары, ауылдық округтың құрамына кірмейтін ауылдармен кенттер арасындағы ауданның орташа арифметикалық көрсеткішінен кем емес ауылдық елді мекендер (бұдан әрі - АЕМ) қатарынан айқындалады.

      4. ТАЕМ-ді айқындау кезінде мыналар:

      1) елді мекендер жүйесінде басым түрде ортада орналасуы және елді мекендер тобын қамтудың оңтайлы радиусы;

      2) басым базалық кәсіпорын (ірі ауыл шаруашылығы өндірісі және басқалар);

      3) басым түрде шекаралық аумақта орналасуы;

      4) басқа ТАЕМ-нен 50 километрден кем емес қашықтықта орналасуы;

      5) дамыған әлеуметтік және инженерлік инфрақұрылым;

      6) перспективалық даму және құрылыс салу үшін аумақтар (бос жерлердің болуы, шектеу факторларының болмауы);

      7) өткізу нарықтарына көліктік қолжетімділік;

      8) қолайлы экологиялық ахуал ескеріледі.

**3. Жергілікті атқарушы органдардың іс-қимыл алгоритмі**

      5. Ауданның (облыстық маңызы бар қаланың) жергілікті атқарушы органы осы әдістеменің ТАЕМ-ді айқындау өлшемшарттарына сәйкес ТАЕМ тізбесін қалыптастырады және облыстың жергілікті атқарушы органына ұсынады.

      6. Облыстың жергілікті атқарушы органы өңірлік даму саласындағы уәкілетті органның келісімі бойынша ТАЕМ тізбесін айқындайды.

**4. Ақпарат көздері**

      7. ТАЕМ-ді айқындау үшін ақпарат көздері мыналар:

      1) жалпы мемлекеттік статистикалық байқаулардың деректері;

      2) АЕМ әлеуметтік-экономикалық жағдайын және даму перспективасын зерттеп-қарау барысында жергілікті атқарушы органдардан алынған ақпарат;

      3) ведомстволық байқаулардың деректері болып табылады.

© 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК